b'\n_START_ARTICLE_\nIntegrirana avtobusna linija \xc5\xa1t. 53 (Ljubljana)\n_START_SECTION_\nZgodovina\n_START_PARAGRAPH_\nAvtobusno povezavo z zaselki jugozahodno od Polhovega Gradca oz. severozahodno od Horjula je povezala medkrajevna avtobusna proga Lu\xc4\x8dine - Polhov Gradec - Ljubljana. Ljudje so v petdesetih letih 20. stoletja postopno pri\xc4\x8deli opu\xc5\xa1\xc4\x8dati delo na kmetijah in hodili na delo v mestne tovarne. Prebivalci zaselkov, mimo katerih je potekala trasa proge, so bili ve\xc4\x8dinoma zaposleni v Ljubljani, prav tako so v prestolnico na \xc5\xa1olanje odhajali tudi dijaki. Zato je bil temu prilagojen tudi vozni redi. Prvi in edini odhod z Lu\xc4\x8din proti Ljubljani je bil zato desetletja ob 4.25, iz Ljubljane pa se je avtobus vra\xc4\x8dal ob 14.40. Odsek ceste med Suhim Dolom in Polhovim Gradcem je bil makadamski in mestoma ozek. Cesto so po dolgoletnih \xc5\xbeeljah krajanov pri\xc4\x8deli postopno asfaltirati, prvi odsek do Bri\xc5\xa1 je bil tako urejen \xc5\xa1ele leta 1989, ostali del pa so v celoti uredili \xc5\xa1ele dobro desetletje kasneje. Vozni red se dolgo ni spremenil, zato je po\xc4\x8dasi zaradi zamika delovnega \xc4\x8dasa postal povsem neustrezen za ve\xc4\x8dino potnikov (avtobus je zjutraj in popoldne odpeljal prezgodaj). Le-ti so raje uporabljali osebni prevoz, saj je bilo gorivo tedaj sorazmerno poceni, avtomobili pa cenovno dostopni, zato je po letu 1992 pri\xc4\x8delo upadati \xc5\xa1tevilo potnikov. Tako je bila najprej ukinjena sobotna vo\xc5\xbenja avtobusa na tej progi. Spremembe ob\xc4\x8dinskih meja so povzro\xc4\x8dile, da so leta 1996 progo z Lu\xc4\x8din v Ob\xc4\x8dini Gorenja vas - Poljane skraj\xc5\xa1ali za tri kilometre do Suhega Dola v Ob\xc4\x8dini Dobrova - Polhov Gradec (opu\xc5\xa1\xc4\x8deni sta bili vmesni postajali\xc5\xa1\xc4\x8di Lu\xc4\x8dine Dolge Njive in Suhi Dol/Planino). Odhod z nove za\xc4\x8detne postaje je bil zato bo 4.37, odhod iz Ljubljane pa je ostal nespremenjen._NEWLINE_Leta 2000 so zaradi podvajanja prog s Horjula in \xc5\xa0entjo\xc5\xa1ta prestavili trase vseh prog s polhograjskega obmo\xc4\x8dja, torej tudi s Suhega Dola preko Podsmreke._NEWLINE_V taki obliki je medkrajevna proga obratovala do leta 2008, ko so jo zaradi uporabe predvsem \xc5\xa1olarjev skraj\xc5\xa1ali do Polhovega Gradca in prilagodili vozni red, ki je tam omogo\xc4\x8dal prestop na avtobus, ki je peljal proti prestolnici. Odhod s prestopom iz glavnega mesta pa je bil zamaknjen za dobro uro, proga pa je obratovala le v \xc4\x8dasu \xc5\xa1olskega pouka. V taki obliki je linija obratovala do marca 2013, ko je bila integrirana v sistem linij javnega potni\xc5\xa1kega prometa. S tem korakom se je cena vozovnic zni\xc5\xbeala, pristojni pa upajo, da bo zaradi tega vedno ve\xc4\x8d ljudi ponovno pri\xc4\x8delo uporabljati javni prevoz. Pove\xc4\x8dala naj bi se tudi preto\xc4\x8dnost prometa na mestnih vpadnicah in zmanj\xc5\xa1ale emisije \xc5\xa1kodljivih delcev v ozra\xc4\x8dju. Delno je bil spremenjen vozni red, trasa linije pa ponovno vrnjena preko Kozarij, v centru mesta pa je bila trasa s Bleiweisove in Tivolske preusmerjena na A\xc5\xa1ker\xc4\x8devo in Slovensko cesto.'